潘能敬堂

潘能敬堂，又叫潘家祠，堂號能敬，係十三行同文行潘氏家族嘅祠堂，喺廣州河南龍溪鄉日生社栖柵巷 。潘家祠保留咗部分閩南建築嘅特徵，係建築藝術史上廣府同閩南地域文化融合嘅典型代表。2016年，潘能敬堂被列為廣州市歷史建築。

歷史

開基建祠 
清朝之前，潘家祠嘅所在地係一片田塘草埠。乾隆四十一年，同文行處於全盛時期，行商潘振承用一部份商業利潤喺廣州河南南溪西岸買落三百畝土地，起名叫龍溪鄉，起住宅同祠堂。潘振承嘅籍貫係福建省泉州府同安縣積善里明盛鄉白昆陽堡栖柵社，就將祠堂所在嘅巷起名叫栖柵巷，表示自己唔會忘記祖宗。同文行潘氏家族另有潘氏家廟一間，喺龍慶坊北約。

家道衰落 
鴉片戰爭之後，潘振承家族從第四代開始，無咗外貿生財嘅優勢，一度出現咗家道中衰嘅跡象，甚至有子孫賣咗族人公有嘅祭田，重諗住賣埋間祠堂。好彩後嚟，族裡頭有德高望重嘅長輩出面阻止祠堂變賣，重救返因為族人賣祭田未交稅而畀人拉咗嘅長房兆鑾公。

建築 
祠堂坐北向南，原先佔地5000平方米，長度同闊度都有七十幾米，而家剩返600平方米。祠堂建築整齊雄壯，有三四層樓咁高。祠堂總體佈局分成三路雙護厝，即係中間三路，左右兩邊係「從厝」，有後樓，格局同閩南地區傳統大厝佈局基本一致，印證咗潘振承「不忘先人」嘅講法。祠堂由前廳、正廳同兩邊偏房組成。另外有放先人牌位嘅祠廳一間，對面曾經係祠堂嘅正門。原嚟能敬堂嘅大門口經過拆除改建，門口嘅一對石獅亦都搬咗去近住海幢寺北門嘅碑廊。

祠道界碑 

祠道界碑有兩塊，打棟寫住「潘能敬堂祠道界」，一塊喺栖柵街街口；另一塊喺栖柵街另一邊，塊碑有一半埋落地底。

族譜 
《河陽世系龍溪潘氏族譜》
《廣東省廣州府番禺縣茭塘司河南龍溪鄉日生社栖柵能敬堂潘氏族譜》，民國九年刊行

攷

海珠區
潘